Anton Uherík

Prof. h. c. PhDr. Anton  Uherík, DrSc. (* 12. september 1930) je slovenský vedec - psychofyziológ, spisovateľ a publicista, bývalý vedúci vedecký pracovník pôsobiaci na Ústave experimentálnej psychológie Slovenskej akadémie vied.

Život 
Pochádza z dedinky Malé Dvorany pri Topoľčanoch. Jeho otec bol murár a neskoršie roľník. Matka bola domácou gazdinkou. Mal dvoch súrodencov. On je z nich najmladší. Maturoval na Elektrotechnickej priemyslovke v Bratislave. Po maturite určitý čas pracoval v Slovenskom filme ako asistent zvuku v tíme legiend slovenského filmu, Paľa Bielika a Andreja Lettricha.

V roku 1954 ukončil štúdium psychológie a filozofie na Filozofickej fakulte Univerzity Komenského v Bratislave. Následne v rokoch 19541990 pracoval na Ústave experimentálnej psychológie SAV. V roku 1965 získal titul doktora filozofie (PhDr). V roku 1970V rámci ÚEP SAV založil prvé psychofyziologické pracovisko v Československu, ktoré viedol až do odchodu do dôchodku. Roku 1979 mu bola udelená najvyššia vedecká hodnosť – doktor vied (DrSc).
 
Kariéra mimo Ústavu experimentálnej psychológie SAV
 19691970pôsobil na kanadskej University of Waterloo ako hosťujúci profesor kde získal titul Prof. h. c.
 19541990spolupracoval a sporadicky navštevoval významné psychofyziologické pracoviská v zahraničí – Sofia, Varšava, Budapešť, Moskva, Petrohrad, Paríž, Londýn, Berlín, Bonn, Hamburg, Toronto, New York

Vedecké smerovanie 
Venoval sa predovšetkým psychofyziologickému výskumu človeka. Je autorom termínu „bioelektrická reaktivita kože“. Spolu s Ing. Valterom zostavili mnohé zariadenia, ktorými bolo možné zaznamenávať zmeny kožného odporu, dýchanie, tepovu frekvenciu, krvný tlak a elektrickú aktivitu mozgu. Jeho prvé experimenty sa týkali najmä vodivosti kože, ktorá odráža emocionalitu v ľudskom organizme, ale práve on svojimi výskumami dokázal, že bioelektrická reaktivita kože odráža aj vlastnosti centrálneho nervového systému.

Pedagogická činnosť 
Od roku 1979 prednášal na Univerzite Komenského v Bratislave, Trnavskej univerzite v Trnave a Masarykovej univerzite v Brne. V rokoch 19691970 pôsobil ako hosťujúci profesor na kanadskej University of Waterloo.

Ocenenia, členstvo 
Bola mu udelená Medaila SAV a Plaketa Ľ. Štúra za zásluhy v spoločenských vedách.

V roku 1985 mu Štátna komisia pre vedecko - technický a investičný rozvoj udelila „Čestné uznanie“ za vývoj, konštrukciu a uvedenie do praxe novej metódy diagnostikovania sluchových defektov a psychofyziologických regulačných vlastností (ide o štátne vyznamenanie).

V roku 2001 mu Slovenský zväz sluchovo postihnutých udelil „Čestné uznanie“ za zaslúžilú a obetavú prácu na prospech sluchovo postihnutých.

V roku 2010 mu Spoločnosť Ferdinanda Martinenga udelila „Krištáľové srdce“ za zásluhy v oblasti vedy a humanity.

V roku 2011 získal ocenenie od Literárneho fondu za filmovú poviedku HOMO.

V roku 2012 mu Nadácia Linaje udelila vyznamenanie za celoživotné dielo.

V roku 2018 mu bola udelená cena Senior roka 2018 od primátora mesta Bratislavy.

Je členom Klubu nezávislých spisovateľov.

Je členom Spoločnosti pre vedy a umenia.

Najvýznamnejšie publikácie 
Za svojho pôsobenia v ÚEP SAV publikoval zo svojho vlastného výskumu viac ako 200 vedeckých štúdií v angličtine a 16 rozsiahlych knižných monografií:
 Uherík, A. (1965). Bioelektrická aktivita kože – jej využitie v experimentálnej psychológii, Bratislava, Vydavateľstvo SAV
 Uherík, A. (1978). Psychofyziologické vlastnosti človeka, Bratislava,  Vyd. Psychodiagnostické a didaktické testy
 Uherík, A. (1988). Človek je len človek, Bratislava, Obzor
 Uherík, A. (1990). Hluchota, reč, poznanie, Martin, Osveta
 Uherík, A. (2009). Fragmenty pamäti nostalgiou zahalené, Bratislava, Verbis
 Uherík, A. (2010). Čaro nepoznaného, Bratislava, Verbis
 Uherík, A. (2011). Homo, Bratislava, Verbis
 Uherík, A. (2012). Kto si, Bratislava, Verbis
 Uherík, A. (2013). Nepočujúce dieťa - nepoznané a nepovšimnuté, Bratislava, Verbis
 Uherík, A. (2014). Detektor lži neexistuje, Bratislava, Verbis
 Uherík, A. (2015). Homo a jeho návrat do raja šimpanzov, Bratislava, Verbis (druhé a rozšírené vydanie filmovej poviedky Homo, ktorá vyšla knižne v roku  2011)
 Uherík, A. (2016). Človek, jeho podstata, podoby a súvislosti, Bratislava, Verbis
 Uherík, A. (2017). Dotyky s vedou, umením a človekom, Bratislava, Verbis
 Uherík, A. (2018). Ľudský génius a civilizácia, Bratislava, Verbis
 Uherík, A. (2019). Krása a bolesť, Bratislava, Verbis
 Uherík, A. (2019). Zrnká poznania, Bratislava, Verbis

Bol činný aj v populárno-vedeckej oblasti v printových médiách, ale aj v rozhlase a televízii.

Iné zaujímavosti 
Vyše 20 ročná spolupráca so Základnou školou pre nepočujúcich na Hrdličkovej ulici v Bratislave vyústila okrem iného aj k patentovanému vynálezu novej, originálnej audiometrickej metódy vyšetrovania sluchu nazvanej PEDAPS (Podmieňovanie elektrodermálneho a pohybového správania), vhodnej pre deti už od troch rokov.

Inicioval a pripravil kompletne návrh Zákona o posunkovej reči nepočujúcich, ktorý bol v roku 1995 Národnou radou SR aj schválený. V roku 2017 predložil do Národnej rady SR novelu tohto zákona. Bola schválená všetkými 139 prítomnými poslancami.

Bol expertom Svetovej federácie nepočujúcich pre výchovu a vzdelávanie nepočujúcich detí.

Vyše 20 rokov pôsobil v Slovenskom filme ako odborný poradca pri výrobe filmov pre deti a mládež.

Je vedcom s umeleckou dušou. Okrem vedeckých aktivít, píše básne, prózu a venuje sa aj výtvarnému umeniu, maľovaniu.

Osobný život 
Bol ženatý 54 rokov s Irmou Horváthovou, ktorá bola stredoškolskou profesorkou matematiky a deskriptívnej geometrie. Má jednu dcéru.

Zdroj 
 Uherík, Anton in Encyklopédia Slovenska VI T-Ž. 1. vyd. Bratislava : Veda, 1982. 776 s.
 PhDr. Anton Uherík, DrSc. in Ballová Mikušková, E. a Čavojová, V. (Eds.), 2015: Osobnosti Ústavu experimentálnej psychológie SAV 1955 – 2015. Ústav experimentálnej psychológie SAV, Bratislava, Dostupné online s. 72 - 73
 Petrík , V. :Anton Uherík mal 85 rokov. In : Dotyky s vedou, umením, človekom. Vydavateľstvo  Verbis, 2017
 Škutková, J.:  Mnohoraké záujmy Seniora roka 2018. In : Hlas Nového Mesta č. 12, 2018
 Bátorová M.: Dlhý a plodný život Antona Uheríka. In: web stránka Klubu nezávislých spisovateľov 2019 ( www.kns.sk)

Slovenskí psychológovia
Absolventi Filozofickej fakulty Univerzity Komenského v Bratislave
Pracovníci Slovenskej akadémie vied